वामपन्थी नेत्री र एमालेका पूर्व केन्द्रीय सदस्य माओवादी केन्द्रमा प्रदेश
लामो समय वामपन्थी आन्दोलनमा रहनुभएका नेता तथा कार्यकर्ताहरू नेकपा (माओवादी केन्द्र) मा समाहित हुनुभएका छन् ।
कीर्तिपुर, भदौ १३ गते । लामो समय वामपन्थी आन्दोलनमा रहनुभएका नेता तथा कार्यकर्ताहरू नेकपा (माओवादी केन्द्र) मा समाहित हुनुभएका छन् ।यहाँस्थिति कीर्तिपुर सामुदायिक भवनमा बुधबार आयोजित कार्यक्रममा वामपन्थी नेत्री लक्ष्मी श्रेष्ठ र नेकपा (एमाले)का पूर्वकेन्द्रीय सदस्य शम्भुराम महर्जन माओवादी केन्द्रमा प्रवेश गर्नुभएको हो ।सो कार्यक्रममा उहाँहरूलाई स्वागत गर्नुहुँदै नेकपा (माओवादी केन्द्र)का वरिष्ठ नेता सूर्य सुवेदीले अहिलेको सरकारले विगतमा गर्न नसकेका धेरै सुधारका कामले जनताको आशाको त्यान्द्रो पलाएको बताउनुभयो ।सरकारले एकपछि अर्को गुणात्मक काम गरेर जनतालाई प्रत्यक्ष लाभ हुने काममा केन्द्रित  हुँदै नयाँ संविधानमा उल्लेख भएको समाजवाद उन्मुख नेपाल निर्माणको दिशामा वर्तमान सरकार अग्रसर रहेको औँल्याउनुभयो ।सरकारले जनताको चाहनाअनुसार आन्दोलनका उपलब्धिहरूलाई संस्थागत गर्दै सुशासन, समृद्धि, सामाजिक न्याय र विकासका योजनालाई अगाडि बढाउनुको अर्को विकल्प नरहेको स्पष्ट पार्नुभयो ।उहाँले भन्नुभयो, ‘‘जनचाहनाअनुसार सिंहदरबारको सत्ता जनताको घरघरमा पुर्‍याइसकेकाले सरकारले गरेका राम्रा कामहरूलाई पनि जनताको घरघरमा पुर्‍याउन आवश्यक छ ।’’आन्दोलनका उपलब्धिहरूलाई नयाँ संविधान बनाएर संस्थागत गर्न र जनताका समस्या बुझेर भावी योजना बनाउन आवश्यक भएर ‘जनतासँग माओवादी, विशेष रूपान्तरण अभियान’ सुरु गर्न लागेको बताउनुभयो ।प्रधानमन्त्री तथा माओवादी केन्द्रका अध्यक्ष पुष्पकमल दाहाल ‘प्रचण्ड’ले सरकारको नीति तथा कार्यक्रमसहित सुशासन, सङ्घीयता कार्यान्वयन, समावेशीतालगायतका मुद्दाहरूलाई जनतासमक्ष पुर्‍याउन भदौ १६ गते ७५३ वटा स्थानीय निकायका छ हजार वडाहरूमा एकैपटक तीन महिने अभियान उद्घाटन गर्न लागेको पनि उहाँले जानकारी दिनुभयो ।सो कार्यक्रममा पार्टी प्रवेश गर्नुभएका वामपन्थी नेत्री श्रेष्ठले सरकारले गरेका भ्रष्टाचार विरोधी कदमहरू, जनपक्षी सुशासन, समृद्धि, सामाजिक न्याय र विकासका योजनाका कारणले मुलप्रवाहमा समाहित भएको बताउनुभयो ।नेत्री श्रेष्ठ तत्कालीन नेकपा (माओवादी) को वि.सं २०६२ मा फुन्टिवाङ बैठकपछि केन्द्रीय सदस्य बन्नुभएको थियो ।यस्तै, नेकपा (एमाले) का पूर्वकेन्द्रीय सदस्य महर्जनले वामपन्थीहरूको गढको रूपमा रहेको कीर्तिपुरलाई पुनः एक पटक माथि उठाउन सकिन्छ, भन्नुभयो ।वामपन्थी नेता महर्जन कीर्तिपुर बाहिरीगाउँ पञ्चायतका वडाध्यक्ष हुँदै नेकपा (एमाले)का पूर्वकेन्द्रीय समेत बन्नुभएको थियो ।